3
Ri nic'atzin chi niquiben ri ye c'ulan
1 Y queri' chuka' riyix ixoki' ri iniman ri Dios, can tinimaj c'a quitzij ri iwachijlal. Riche (rixin) chi queri', wi ri iwachijlal ma quiniman ta ri ruch'abel ri Dios, ruma ta jun utzilaj c'aslen ri ic'uan riyix, riye' xtiquinimaj ta* chuka' ri ruch'abel ri Dios. Y ma rajawaxic ta na chi nitzijox chique. 2 Xaxu (xaxe wi) riq'ui ri niquitz'et chi ic'uan jun ch'ajch'ojlaj c'aslen y yixniman tzij, riye' xtiquinimaj ri Jesucristo. 3 Y riyix ixoki', can utz wi chi niwik iwi', pero ma riq'ui ta cosas ri ye banon riq'ui k'anapuek, ni ma rajawaxic ta nicusaj tziek ri sibilaj jabel nitzu'un, ni ma rajawaxic ta chi sibilaj ruchojmirisaxic ri rusmal tak iwi' niben. 4 Xa titija' ik'ij riche (rixin) chi ya ta ri iwánima jabel wikil chuwech ri Dios.† Tiwika' iwi' riq'ui jun c'aslen ch'uch'uj y riq'ui jun c'aslen ri nuc'ut chi jabel ina'oj. Ruma ri wikbel ri' ma xtiq'uis ta, y yari' ri más rejkalen chuwech ri Dios. 5 Ruma ri ojer ca, queri' chuka' xquiwik qui' ri lok'olaj tak ixoki' ri xcoyobej ri rutzil ri Dios. Xquiwik jabel ri cánima y xquinimaj chuka' quitzij ri cachijlal.‡ 6 Achi'el xuben ri Sara; riya' can xunimaj rutzij ri Abraham ri rachijil, y wajaf chuka' xcha' chare.§ Y riyix kach'alal ixoki' ruc'amon chi nibix riy rumam ca ri Sara chiwe, pero wi can nic'uaj jun utzilaj c'aslen y ma nixibij ta iwi' xabachique ri nipe chiwij.
7 Y queri' c'a chuka' riyix achi'a', can riq'ui c'a na'oj tic'uaj iwi' quiq'ui ri iwixjaylal.* Tiya' quik'ij achi'el ri ruc'amon chi niben quiq'ui, ruma riye' ma junan ta quichuk'a' iwuq'ui riyix y ruma chuka' chi junan xtoc iwuche (iwixin) ri utzilaj c'aslen ri nuya' ri rutzil ri Dios chiwe. Queri' tibana' quiq'ui riye' riche (rixin) chi queri' ri i'oraciones choj napon riq'ui ri Dios.
Ri niquitij pokon ruma chi niquiben ri utz
8 Pa ruq'uisbel nbij c'a chiwe chi'iwonojel chi can junan iwech tibana'.† Wi c'o jun chiwe ri c'o nuc'ulwachij, can tina' c'a chuka' riyix ri k'axon ri nuna' riya' pa ránima. Tiwajo' iwi'‡ chi'iwach'alal iwi'. Tijoyowala' iwech.§ Utz ina'oj tibana' quiq'ui quinojel. 9 Y tek niban jun pokon chiwe, man c'a titzolij ta ruq'uexel. Y tek nibix ch'abel ri sibilaj ye pokon chiwe, man c'a chuka' titzolij ta ruq'uexel, xa tic'utuj chare ri Dios chi tuto'* ri winek ri nibano queri' chiwe. Ruma ri Dios can yix rusiq'uin (royon) wi riche (rixin) chi nic'ul bendición.† 10 Ruma quec'are' nubij ri ruch'abel ri Dios ri tz'ibatal ca:
Wi c'o jun winek nrajo' jun c'aslen riche (rixin) quicoten,
y wi nrajo' chuka' nberila' k'ij ri sibilaj jabel,
tuk'ila' ri rak' riche (rixin) chi ma nubij ta ch'abel ri xa ma ye utz ta,
ni ma tucusaj ta chuka' ri ruchi' riche (rixin) chi nubij tzij riche (rixin) chi nik'olon.
11 Tuya' c'a ca rubanic ri etzelal, y ya ri utz ri tubana'.
Tucanoj ri c'aslen riche (rixin) uxlanibel c'u'x y yari' tutzekelbej.
12 Ruma ri Ajaf can yerutzu' ri winek choj quic'aslen.
Y can nrac'axaj‡ ri qui'oración.
Yac'a ri yebano etzelal, ma utz ta nutz'et chique.§
Queri' nubij ri ruch'abel ri Dios ri tz'ibatal ca.
13 Majun xtibano pokon chiwe, tek riyix xa can ya ri utz ri yixtajin chubanic.* 14 Pero wi ruma ri chojmilaj ic'aslen, riyix niwil pokonal, jabel ruwa'ik'ij.† Y rumac'ari' ma tixibij ta iwi'‡ chiquiwech ri yebano queri' chiwe. Ni ma tisach ta chuka' ic'u'x. 15 Can tiya' ruk'ij ri Dios ri Iwajaf pa tak iwánima, ruma Riya' can lok'olaj wi. Y can tichojmirisaj iwi' riche (rixin) chi nitzijoj ri achique ruma tek iwoyoben ri rutzil ri Dios, tek c'o jun ri nic'utun chiwe. Y xabachique c'a ri nic'utun chiwe, riq'ui ch'uch'ujil§ y riq'ui ronojel iwánima tibij chare achique ruma tek can cukul ic'u'x iwoyoben ri nutzuj (nusuj) ri Dios. 16 Y tek niben queri' can ta yix ch'ajch'oj, man ta jun etzelal iwuq'ui ri xa nuben chi nik'axo ri iwánima. Riche (rixin) chi queri', wi c'o jun winek itzel nich'o chiwij ruma iniman ri Cristo y nubij chi ma utz ta ri ic'aslen, ri itzel nich'o chiwij, xa xtiq'uix ka ruma ri ic'aslen xa utz.* 17 Ruma wi ruraybel ri Dios riche (rixin) chi riyix nitij pokonal† astape' ya ri utz ri yixtajin chubanic, ri' sibilaj jabel, que chuwech nitij pokonal xa ruma c'o etzelal ibanalon.
18 Toka chi'ic'u'x chi ri Cristo xutij chuka' pokon astape' ri ruc'aslen Riya' can choj wi. Riya' xcom c'a kuma riyoj ri ma choj ta kac'aslen. Riya' xaxu (xaxe wi) jun bey xcom ruma ri kamac, riche (rixin) chi queri' yoj-oc riche (rixin) ri Dios.‡ Riya' kitzij wi chi xcom ri ruch'acul, pero ri ru'espíritu ma xcom ta. 19 Y ri ru'espíritu xapon quiq'ui ri nic'aj chic ánima ri ye tz'apin§ y c'o ri xberutzijoj chique. 20 Ri ánima ri ye tz'apin, ri ma xquinimaj ta el rutzij ri Dios ojer ca, ri xec'oje' pa rutiempo ri Noé,* tek xban ri nimalaj barco, ri Dios sibilaj q'uiy tiempo xuya' chique riche (rixin) chi xeroyobej. Pero ma xtzolin ta pe quic'u'x. Y ri xe'oc chupan ri barco, ye ri winek ri xeniman y xa ma ye q'uiy ta, xa can xu (xe) wi ri ye wakxaki' ri xecolotej. Ri Dios ya' c'a ri xucusaj riche (rixin) chi xecolotej ri winek ri' ruma ri barco xli'e' pa ruwi' ya'. 21 Y quec'ari' nic'atzin wi ri ya' chake riyoj wacami. Tek yojban bautizar yojcolotej ruma ri ruc'astajbel ri Jesucristo.† Pero tek yojban bautizar, ma riche (rixin) ta chi nuch'ej el ri tz'il riche (rixin) ri kach'acul, ma que ta ri', xa riche (rixin) chi nuc'ut c'a chi riyoj nikajo' nikaben ri utz, nikajo' chi ch'ajch'oj‡ ri kánima chuwech ri Dios. 22 Ri Jesucristo xbe chila' chicaj, y wacami c'o pa rajquik'a' ri Dios.§ Can pa ruk'a' c'a Riya' yec'o wi ri ángeles, y pa ruk'a' c'a Riya' yec'o wi ri aj k'atbel tak tzij, y pa ruk'a' chuka' Riya' yec'o wi ri c'o nima'k tak uchuk'a' pa quik'a'.
* 3:1 1 Co. 7.16. † 3:4 Ro. 2.29. ‡ 3:5 Ef. 5.22. § 3:6 Gn. 18.12. * 3:7 1 Co. 7.3; Ef. 5.28, 29. † 3:8 Ro. 12.16. ‡ 3:8 1 P. 1.22. § 3:8 Ef. 4.32; Col. 3.12. * 3:9 Mt. 5.39, 44. † 3:9 Mt. 25.34. ‡ 3:12 Jn. 9.31. § 3:12 Sal. 34.12-16. * 3:13 Pr. 16.7. † 3:14 Mt. 5.10. ‡ 3:14 Is. 8.12; Jer. 1.8. § 3:15 Col. 4.6; 2 Ti. 2.25. * 3:16 Mt. 5.44; 1 P. 2.12. † 3:17 2 Ti. 3.12. ‡ 3:18 Col. 1.21. § 3:19 Is. 42.7. * 3:20 He. 11.7. † 3:21 1 P. 1.3. ‡ 3:21 Ef. 5.26; Tit. 3.5. § 3:22 Sal. 110.1; Ro. 8.34; Ef. 1.20; Col. 3.1; He. 1.3.