10
1 Wach'alal, ri nc'utuj chare ri Dios y ri ruraybel chuka' ri wánima, ya ta chi ri kech aj Israel yecolotej.* 2 Riyin wetaman chi riye' niquitij quik'ij ruma nicajo' niquitzekelbej ri Dios,† pero man achi'el ta ri rubanic ri ruc'utun ca Riya'. 3 Ma xcajo' ta xquetamaj achique rubanic nuben ri Dios chique riche (rixin) chi yetz'etetej ruma Riya' chi majun quimac.‡ Rumari' tek xa quiyon niquitij quik'ij riche (rixin) chi nicajo' yetz'etetej ruma ri Dios chi majun quimac. Y xa ma quijachon ta qui' pa ruk'a' ri Dios riche (rixin) chi nuben chique chi majun quimac. 4 Tek xoka ri Cristo yari' tek xtz'aket rubanic ri nubij chupan ri ley,§ ruma Riya' xuben ronojel ri nubij ri ley. Queri' xbanatej riche (rixin) chi wacami xabachique winek ri xtiniman riche (rixin) ri Cristo* can xtitz'etetej ruma ri Dios chi majun rumac.
5 Ri Moisés rutz'iban ca achique rubanic tek jun winek nitz'etetej ruma ri Dios chi majun rumac. Ruma riya' rutz'iban ca: Ri winek ri nibano ronojel ri nubij chupan re ley re', can xtril wi ruc'aslen† riq'ui ri Dios. Queri' ri rutz'iban ca. 6 Pero ri rubanic riche (rixin) chi yojtz'etetej ruma ri Dios chi majun kamac, ya ri nikacukuba' kac'u'x riq'ui ri Cristo. Y chrij re' nibix c'a: Ma tikabij ta pa tak kánima: ¿Achique xtibe chila' chicaj riche (rixin) chi xteruc'ama' pe ri Cristo?‡ Ruma Riya' xka yan pe. 7 Y ma tikabij ta chuka': ¿Achique ta c'a xtibe chupan ri lugar ri acuchi (achique) yec'o wi ri caminaki', riche (rixin) chi xtiberuyaca' pe ri Cristo? Riya' xa xc'astej yan el.§ 8 Chupan ri ruch'abel ri Dios nubij: Ri ch'abel riche (rixin) colotajic xa ma nej ta c'o wi, xa pan achi' y xa pan awánima c'o wi.* Queri' nubij chupan ri ruch'abel ri Dios. Y ya ch'abel ri' ri nikatzijoj, y nubij chi rajawaxic nikanimaj ri Jesucristo. 9 Wi nak'alajsaj riq'ui achi' chiquiwech ri winek chi ri Jesús yari' ri Ajaf,† y chuka' nanimaj riq'ui ronojel awánima chi ri Dios xuc'asoj pe ri Jesús chiquicojol ri caminaki', yacolotej. 10 Ruma nic'atzin chi riq'ui ronojel kánima tikanimaj ri Jesucristo riche (rixin) chi yojtz'etetej ruma ri Dios chi majun kamac. Y nic'atzin chi riq'ui ri kach'abel tikabij chi kaniman ri Jesucristo riche (rixin) chi yojcolotej.
11 Y chupan ri ruch'abel ri Dios ri tz'ibatal ca, nubij: Quinojel c'a ri winek ri xqueniman riche (rixin) ri Cristo majun achique ta ruma xqueq'uixbitej.‡ Queri' nubij ri tz'ibatal ca. 12 Junan nuben chake§ wi yoj israelitas o ma yoj israelitas ta. Ri Ajaf, can Kajaf wi c'a konojel* y can c'o ronojel utzil riq'ui y can nuya' chique ri yec'utun chare. 13 Achi'el ri nubij chupan ri ruch'abel ri Dios ri tz'ibatal ca: Quinojel c'a ri xquec'utun quito'ic† chare ri Ajaf, can xquecolotej wi.
14 ¿Pero la nicowin cami jun winek nuc'utuj ri colotajic chare ri Jesucristo, wi xa ma nunimaj ta chi ya Riya' ri nicolo quiche (quixin) ri winek? ¿O la nicowin cami chuka' nunimaj, wi xa ma rac'axan ta chrij ri Colonel? ¿Y la nicowin cami nrac'axaj, wi xa majun nitzijon chare?‡ 15 ¿Y la c'o cami jun ri nicowin nitzijon ri ruch'abel ri Dios, wi xa majun nitako el riche (rixin)? Ruma chupan ri ruch'abel ri Dios ri tz'ibatal ca, nik'alajin chi yec'o ri ye takon, ruma nubij: Sibilaj quicoten tek ye'apon ri yetzijon ri lok'olaj ch'abel ri niya'o colotajic;§ niquitzijoj achique ri nic'amo pe uxlanibel c'u'x pa tak cánima. Queri' nubij chupan ri tz'ibatal ca.
16 Xa yac'a ma quinojel ta winek yeniman ri nubij ri lok'olaj ch'abel ri niya'o colotajic. Achi'el ri rutz'iban ca ri Isaías: Ajaf, ri ach'abel ri xkatzijoj chique ri winek,* ¿la c'o cami jun ri xniman? Queri' ri rutz'iban ca ri Isaías. 17 Ruma ri winek riche (rixin) chi nunimaj, rajawaxic chi nrac'axaj na ri ch'abel. Y ri ch'abel ri rajawaxic chi nrac'axaj ya ri ruch'abel ri Dios. 18 Y riyin nbij chi ri ruch'abel ri Dios ac'axan cuma ri israelitas, ruma chupan ri tz'ibatal ca, nubij:
Can c'a pa ruq'uisbel chare re ruwach'ulef ye aponak wi ri yetzijon riche (rixin) ri ruch'abel ri Dios.†
Xabacuchi (xabachique) c'a yec'o wi winek, chiri' c'a niquitzijoj wi.
Queri' nubij chupan ri tz'ibatal ca.
19 Y riyin nbij c'a chuka' chi ri kech aj Israel quetaman c'a ri nubij ri ruch'abel ri Dios. Tikatz'eta' na pe' nabey ri nubij ri Dios chupan jun chique ri wuj ri ye rutz'iban ca ri Moisés:
Yec'o ri can ma ye nutinamit ta y majun etamabel ri c'o ta quiq'ui.
Pero chique riye' xtinya' wi ri wutzil, y rumari' riyix itzel xtina' chique.‡
Queri' ri tz'ibatal ca.
20 Ri Isaías can k'alaj wi ri rutz'iban ca, ri nubij ri Dios:
Xinilitej cuma ri winek ri ma xinquicanoj ta.
Can xinc'ut c'a wi' chiquiwech ri ma niquic'utuj ta acuchi (achique) yinilitej wi.§
21 Yac'a chiquij ri kech aj Israel ri Dios nubij c'a: Ma yitane' ta chi yensiq'uij (yenwoyoj) riche (rixin) chi yepe ta wuq'ui, yac'a riye' xa niquipaba' qui' chinuwech y ma niquinimaj ta ri nutzij.* Queri' ri tz'ibatal ca ruma ri Isaías.
* 10:1 Ro. 9.2, 3. † 10:2 Jn. 16.2; Fil. 3.6. ‡ 10:3 Ro. 1.17; 3.22, 26; Fil. 3.9. § 10:4 Mt. 5.17. * 10:4 Ga. 3.24. † 10:5 Lv. 18.5; Lc. 10.25-28. ‡ 10:6 Dt. 30.12. § 10:7 1 Co. 15.3, 4. * 10:8 Dt. 30.14. † 10:9 Mt. 10.32; Lc. 12.8. ‡ 10:11 Is. 28.16; Jer. 17.7. § 10:12 Hch. 15.9. * 10:12 Hch. 10.36. † 10:13 Jl. 2.32; Hch. 2.21. ‡ 10:14 Tit. 1.3. § 10:15 Is. 52.7. * 10:16 Is. 53.1; Jn. 12.38; He. 4.2. † 10:18 Sal. 19.4; Mt. 24.14; 28.19; Mr. 16.15; Col. 1.6, 23. ‡ 10:19 Dt. 32.21. § 10:20 Is. 65.1. * 10:21 Is. 65.2.