5
Ri utz chi niquiben ri ye ralc'ual chic ri Dios
1 Ruma c'a chi yix ralc'ual chic ri Dios y sibilaj chuka' yixrajo', can tibana' c'a achi'el ri nuben Riya'. 2 Can que'iwajo' c'a quinojel,* achi'el chuka' xojrajo' ri Cristo; Riya' ma xupokonaj ta c'a xuya' ri' pa camic kuma riyoj, riche (rixin) chi xutzuj (xusuj) ri' achi'el jun ofrenda ri jubul ruxla' chuwech ri Dios, achi'el xban chique ri chicop† ri xecamisex y xeporox chuwech ri Dios.
3 Y riyix can yix riche (rixin) chic ri Cristo, rumari' ma tiben ta ri xa iraybel ka riyix. Ri winek ri xa ma quic'ulaj ta qui' ma tiquicanoj ta qui' riche (rixin) chi yemacun.‡ Ni ma tic'uaj ta jun c'aslen tz'il. Ma tirayij ta apo ri c'o riq'ui jun chic, ruma ronojel re' ma ruc'amon ta ni xa ta riche (rixin) chi ye'itzijoj riyix, ruma can yix lok'olaj tak ralc'ual chic ri Dios. 4 Ma tibila' ta c'a ch'abel ri sibilaj q'uixbel. Ma tibila' ta nacanek tak tzij. Ma tibila' ta tzij ri majun rejkalen. Ma tiben ta queri' ruma ma ruc'amon ta.§ Ri ruc'amon chi niben riyix ya ri tiya' matioxinic chare ri Dios. 5 Y riyix iwetaman chic ronojel re', chi majun achi y majun ixok ri xa ma quic'ulaj ta qui' y niquicanola' qui' riche (rixin) chi yemacun, ni majun chique ri yebano etzelal ri xtoc ta quiche (quixin) ri rajawaren* ri Dios. Y queri' chuka' ri chak benak cánima chi niquirayij ri cosas ri c'o riq'ui jun chic, majun quiherencia pa rajawaren ri Dios y ri Cristo, ruma ri yebano queri' xa yetajin chubanic achi'el ri yeya'o quik'ij dios ri xa ye banon cuma winek. 6 Man c'a quixk'olotej† ta pa quik'a' ri winek ri niquibij tzij ri xa majun rejkalen. Ruma quinojel ri yebano ri mac re xenbij ka, can kitzij na wi chi xtika ri royowal ri Dios pa quiwi' ruma ma niquinimaj ta rutzij ri Dios. 7 Rumari' riyix ma quixoc ta cachibil, ma tiben ta achi'el niquiben riye'.
8 Ruma tek rubanon ca, ri ic'aslen c'o pa k'eku'm. Yac'a re wacami yixc'o chic pa sakil ruma ri Ajaf. Rumari' tic'uaj c'a ri c'aslen riche (rixin) sakil.‡ 9 Ruma ri samaj riche (rixin) ri Lok'olaj Espíritu§ can nuben c'a chiwe riyix chi niben ri utz, ri choj y nitzekelbej ri kitzij. 10 Y can titija' c'a ik'ij chiretamaxic chi niben ri nika chuwech ri Ajaf.* 11 Man c'a tiben ta riyix achi'el niquiben ri ye riche (rixin) ri k'eku'm,† ruma wi xa queri' niben majun utz nuc'om pe chiwe. Pa ruq'uexel chi yixoc cachibil ri yebano queri', xa que'ik'ila', tibij chique chi riye' xa ma utz ta ri yetajin chubanic. 12 Ruma ri mac ri yequibanala' riye' pan ewel, astape' xaxu (xaxe wi) chi nitzijox, ri' sibilaj q'uixbel.‡ 13 Y yac'a tek nik'alajsex§ chiquiwech ruma ri sakil ri itzel ri yetajin chubanic, c'a yac'ari' tek nik'ax chiquiwech chi can ma utz ta ri quibanon, ruma ri sakil nusakirisaj c'a ri quic'aslen. 14 Rumari' c'o jun tzij ri nubij:
Cac'astej c'a riyit ri xa achapon waran,
catel c'a pe chiquicojol ri ye achi'el caminaki'.*
Ma cac'oje' ta chic pa k'eku'm, y ri Cristo can xtusakirisaj wi ri ac'aslen.†
Queri' nubij ri tzij ri'.
15 Rumac'ari', can titija' c'a ik'ij chi jabel ruc'uaxic tibana' chare ri ic'aslen. Man c'a tiben ta achi'el niquiben ri winek ri xa majun quina'oj. Riyix tibana' achi'el ri can c'o quina'oj.‡ 16 Can utz rucusaxic tibana' chare ri tiempo, ruma re k'ij re yojc'o wi xa can itzel wi. 17 Rumari' ma tiben ta achi'el ri niquiben ri nacanek tak winek. Xa can nic'atzin chi tik'ax chiwech achique ri ruraybel§ ri Ajaf. 18 Man c'a quixk'aber ta,* ruma ri k'abaric xa ruyon itzel nuc'om pe chiwe. Pa ruq'uexel chi que ta ri', xa tiya' k'ij chare ri Lok'olaj Espíritu chi nunojsaj ri iwánima. 19 Y tipixabala' iwi' riq'ui ri ch'abel ri nubij ri salmos,† ri himnos y nic'aj chic bix ri ye'alex pa tak iwánima ruma ri Lok'olaj Espíritu. Can quixbixan c'a riq'ui ronojel iwánima y tiya' ruk'ij ri Ajaf. 20 Man c'a quixtane' ta chi nimatioxij‡ ronojel pa rubi' ri Kajaf Jesucristo chare ri Dios Tata'ixel.
Tinimaj titakej iwi' chi'iwonojel
21 Tinimaj titakej c'a iwi' chi'iwonojel, can achi'el ninimaj ri Dios.
22 Riyix ixoki' ri c'o iwachijlal, can ruc'amon wi chi que'inimaj que'itakej ri iwachijlal,§ ruma iwetaman chi ri Ajaf yari' ri nika chuwech chi niben. 23 Ruma ye ri iwachijlal ri ye jolomaj (wi'aj) ri yec'o pan iwi', can achi'el rubanon ri Cristo* chi ya Riya' ri jolomaj (wi'aj) ri c'o pa kawi' konojel riyoj ri kaniman chic Riya' ri nibix iglesia chake. Ya c'a Riya' ri Kacolonel riyoj ri can yoj achi'el ruch'acul. 24 Riyoj c'a ri iglesia can nikanimaj nikatakej ri Cristo. Y quec'ari' ruc'amon chi niben riyix ixoki' ri c'o iwachijlal, can que'inimaj que'itakej ri iwachijlal riq'ui ronojel ri ye'ibanala'.
25 Y riyix achi'a' can ruc'amon wi c'a chi ye'iwajo'† ri iwixjaylal, achi'el ri Cristo xojrajo' riyoj ri nibix iglesia chake y ma xupokonaj ta xuya' ri' pa camic kuma riyoj. 26 Queri' xuben ri Cristo riche (rixin) chi xoj-oc lok'olaj tak winek. Riya' can xuben wi c'a ch'ajch'oj chake,‡ xuben ch'ajch'oj chare ri kac'aslen riq'ui ri ruch'abel y riq'ui ya'. 27 Queri' xuben ruma can ruraybel wi c'a chi riyoj ri yoj iglesia can c'o c'a kak'ij kac'ojlen y can yoj ch'ajch'oj tek xkojruc'ul.§ Y ma nrajo' ta chi c'o ta jun tz'il pa tak kac'aslen. Xa nrajo' chi can yoj lok'olaj tak ralc'ual, achi'el jun tziek ri ch'ajch'oj chic; banon chic ruchojmil, y ma k'ochok'ek ta. 28 Y can achi'el c'a ri ajowabel ri nuc'ut ri Cristo, queri' chuka' nic'atzin chi niben riyix achi'a' quiq'ui ri iwixjaylal. Can que'iwajo' c'a, achi'el niwajo' ka ri ich'acul. Ruma jun achi ri nrajo' rixjayil, can ntel c'a chi tzij chi nrajo' ka ri' riya'. 29 Ruma majun winek ri nretzelaj ta ka ri'. Konojel xa jabel nikatzuk y nikilij ri kach'acul. Y queri' c'a tibana' quiq'ui ri iwixjaylal. Achi'el nuben ri Cristo kiq'ui riyoj ri kaniman Riya' ri nibix iglesia chake. 30 Ruma riyoj can yoj ruk'a' raken* ri ruch'acul y can yoj achi'el rutiojil y rubakil. 31 Y que c'a chuka' ri' ri achi riq'ui ri rixjayil. Achi'el ri nubij chupan ri ruch'abel ri Dios ri tz'ibatal ca: Rumari' ri achi ma xtic'oje' ta chic quiq'ui rute' rutata', xa xtiquic'uaj qui' riq'ui ri rixjayil. Y chi ye ca'i', xa jun c'a xtiquiben.† Queri' ri tz'ibatal ca. 32 Yac'a ri yitajin chubixic chiwe sibilaj nim ruk'ij, y xa ma k'alajsan ta pe ojer ca. Yac'a wacami riyin nbij re' chiwe. Y re' can chrij wi ri Cristo y chikij riyoj ri kaniman chic ri nibix iglesia chake nich'o wi. 33 Y nbij chic c'a jun bey chiwe chi'ijujunal chi tiwajo' ri iwixjayil,‡ can achi'el ri niwajo' ka iwi' riyix. Y ri ixok tubana' chare ri rachijil chi can c'o wi ruk'ij.§
* 5:2 Jn. 13.34. † 5:2 Gn. 8.20; Lv. 1.9. ‡ 5:3 Col. 3.5. § 5:4 Ro. 1.28. * 5:5 Ap. 22.15. † 5:6 Jer. 29.8; Mt. 24.4. ‡ 5:8 Is. 9.2; Jn. 8.12; 1 Jn. 2.9. § 5:9 Ga. 5.22. * 5:10 Ro. 12.2; Fil. 1.10. † 5:11 Lv. 19.17; 1 Co. 5.9. ‡ 5:12 Ro. 1.26. § 5:13 He. 4.13. * 5:14 Jn. 5.25. † 5:14 Is. 60.1. ‡ 5:15 Col. 4.5. § 5:17 Ro. 12.2. * 5:18 Ro. 13.13. † 5:19 Col. 3.16; Stg. 5.13. ‡ 5:20 Sal. 34.1. § 5:22 Gn. 3.16; Col. 3.18. * 5:23 1 Co. 11.3; Ef. 1.22, 23. † 5:25 Col. 3.19. ‡ 5:26 Jn. 15.3; Tit. 3.5; He. 10.22. § 5:27 2 Co. 11.2. * 5:30 Ro. 12.5; 1 Co. 6.15. † 5:31 Gn. 2.24. ‡ 5:33 Col. 3.19. § 5:33 1 P. 3.6.