3
1 Y wi queri', ¿achique c'a nikach'ec chi yoj israelitas? ¿Y achique nuya' chake ri circuncisión? 2 Riyin nbij chi can c'o q'uiy utzil ri nuc'om pe chake chi yoj israelitas. Nabey, ri Dios can pa kak'a' c'a riyoj xuxkanej wi ri ruch'abel. 3 ¿Y xtikabij ta c'a chi ruma ye q'uiy kech aj Israel ri ma xquinimaj ta,* ruma ta ri' ri Dios man ta xtuben ri rubin?† 4 Ma que ta ri'. Ri Dios can kitzij wi nich'o, astape' quinojel ri winek ma que ta ri' niquiben. Achi'el ri tz'ibatal ca tek nubij:
Xtik'alajin c'a chiquiwech ri winek chi can kitzij wi ri nabij.
Y wi yec'o winek ri itzel yech'o chawij, can yit c'a riyit ri xcach'acon y xtik'alajin chi riye' ma kitzij ta ri niquibij.‡
Queri' nubij chupan ri tz'ibatal ca.
5 Y wi ruma ri etzelal ri yekabanala' rumari' tek nik'alajin chi ri Dios can choj wi, ¿achique c'a nikabij tek nuya' ruc'ayewal pa kawi'? ¿La ma choj ta cami ri Dios y rumari' tek nuya' ruc'ayewal pa kawi'? (Ya c'a re xinbij ka chiwe, re' xa achi'el niquich'ob ri winek.) 6 Majun modo chi ri Dios man ta choj, ruma wi ta ri Dios man ta choj, man ta nicowin nuk'et tzij pa ruwi' re ruwach'ulef.§
7 Pero wi xa ta ruma ri ma kitzij ta ri nbij, xa ta rumari' nbek'alajin pe ri kitzij riche (rixin) ri Dios y niya'ox (nya') ta ruk'ij ruc'ojlen, ¿achique ta c'a ruma chi xtik'at tzij pa nuwi' achi'el jun aj mac? 8 Ruma xa ta queri', riyoj c'o ta modo nikabij chi tikabana' ri etzelal riche (rixin) chi nipe q'uiy utzil pa kac'aslen. Achi'el ri tzij ri niquik'abaj ri winek chikij, ruma riye' niquibij chi queri' nikac'ut y xa ma que ta ri'. Ri yebin queri' xa ruc'amon chi nika ri ruc'ayewal pa quiwi'.*
Can majun c'a nicowin nibin chi man ta jun rumac
9 ¿Y wacami achique nibij riyix? ¿La más ta c'a utz ri kac'aslen riyoj israelitas que chuwech ri quic'aslen ri ma ye israelitas ta? Ma que ta ri'. Xkabij yan ka, chi quinojel winek, chi israelitas y ma ye israelitas ta, quinojel ye kajnek chuxe' ri mac.† 10 Queri' chuka' nubij ri ruch'abel ri Dios ri tz'ibatal ca:
Majun winek ri can ta choj ri ruc'aslen. Can ni xa ta jun.‡
11 Majun ri k'axnek ta chuwech achique ri' ri utz
y majun chuka' ri nicanon ta riche (rixin) ri Dios.
12 Can quinojel c'a ma ya ta ri bey ri nika chuwech ri Dios ri xquicha'. Majun utz ta ri quic'aslen.
Can ni jun c'a winek ri nibano ta ri utz. Can ni xa ta jun.
13 Ri pa quichi' ye'el pe tzij ri sibilaj ye itzel. Can achi'el jun jul ri jakel ri c'o caminek chupan,§ sibilaj itzel ruxla'.
Can yek'olon riq'ui ri quich'abel.
Ri ch'abel ri niquibij xa nicamisan, achi'el niquiben ri cumatz tek yech'opon.
14 Can ruyon itzel tak tzij niquibij* chiquij ri nic'aj chic; can q'uey ri ch'abel ri niquibila'.
15 Can majun c'a juba' tumacuj jun winek chiquiwech, can chanin yebe chucamisaxic.†
16 Xabacuchi (xabachique) yebe wi, xa bis y k'axon niquiya' ca.
17 Ma quetaman ta achique rubanic ri c'aslen riche (rixin) uxlanibel c'u'x.
18 Ma niquixibij ta qui' chuwech ri Dios.‡
Queri' ri tz'ibatal ca.
19 Y riyoj ketaman chi ri nubij ri ley ri tz'ibatal ca, chique ri yec'o chuxe' ri ley nich'o wi, riche (rixin) chi queri' can majun c'a nicowin nibin chi majun rumac. Can quinojel c'a ri yec'o chuwech re ruwach'ulef c'o chi ye'apon na chuwech ri Dios riche (rixin) chi nik'at tzij pa quiwi'. 20 Majun jun winek ruma chi can rubanon ri nubij ri ley, ruma ta ri' nitz'etetej ruma ri Dios chi majun rumac. Ma que ta ri'. Ri ley xaxu (xaxe wi) nicowin nuc'ut chkawech chi yoj aj maqui'.§
Ruma ri kacukbel c'u'x tek yojtz'etetej ruma ri Dios chi majun kamac
21 Y wacami ri Dios nuc'ut c'a chkawech achique rubaniquil nuben chake riche (rixin) chi yojtz'etetej ruma Riya' chi majun kamac. Nuc'ut chkawech chi ma ruma ta ri ley riche (rixin) ri Moisés tek yojtz'etetej ruma ri Dios chi majun kamac, can achi'el wi ri nubij chupan ri ley y chupan ri quitz'iban ca ri profetas ri xek'alajsan ruch'abel ri Dios ojer ca. 22 Ri Dios can nuc'ut c'a chkawech chi xabachique winek ri rucukuban ruc'u'x riq'ui ri Jesucristo y can runiman, majun c'a rumac nitz'etetej ruma ri Dios.* Y can junan c'a nuben chake konojel. 23 Ruma konojel xojmacun† y rumari' tek yoj elesan ca riq'ui ri Dios ri can c'o ruk'ij ruc'ojlen. 24 Y ruma c'a rutzil ri Dios tek majun kamac yojtz'etetej ruma Riya'. Majun c'a rajel nuc'utuj chake,‡ ruma ri Cristo Jesús xcom riche (rixin) chi xutoj ri kamac. 25 Ri Dios can xutek wi pe ri Cristo riche (rixin) chi xcom y xbiyin ri ruquiq'uel ruma quimac ri winek, riche (rixin) chi queri' xabachique ri can nucukuba' ruc'u'x riq'ui ri Cristo y can nunimaj, can nicuyutej ri rumac. Ri Dios queri' xuben riche (rixin) chi nik'alajin chi Riya' can choj wi y can nuk'et wi tzij pa ruwi' ri mac. Rumari' xutek pe ri Cristo riche (rixin) chi ya Riya' xejkalen quimac ri winek. Ruma chi queri' ruch'obon ri Dios, rumari' tek ma xuya' ta na rutojbalil ri mac ri xequibanala' ri winek ojer ca, xa sibilaj xerucoch'. 26 Y ruma chuka' ri' nik'alajin chi ri Dios can choj wi nuben kiq'ui riyoj chupan re tiempo re', riche (rixin) chi queri' nik'alajin chi Riya' can choj wi y nuben chake chi yojtz'etetej ruma Riya' mismo chi majun kamac, ruma kaniman ri Jesús.
27 Rumac'ari' ma yojcowin ta nikanimirisaj ki'§ ni nikabij chi sibilaj utz ri kac'aslen. Ruma ma xojcolotej ta ruma sibilaj utz ri ye kabanalon, xa xojcolotej ruma xkanimaj ri Jesús. 28 Y queri', nik'alajin c'a chi xabachique winek ri rucukuban ruc'u'x riq'ui ri Jesús, nitz'etetej c'a ruma ri Dios chi majun rumac,* astape' rubanon o ma rubanon ta pe ri nubij ri ruley ri Moisés.
29 Ri Dios, ¿la xaxu (xaxe wi) cami ka-Dios riyoj yoj israelitas? Ma que ta ri', ruma ri Dios kas kitzij wi chi qui-Dios chuka' ri ma ye israelitas ta. 30 Ruma xaxu (xaxe) wi c'a jun Dios c'o, y quinojel ri niquicukuba' quic'u'x riq'ui, banon o ma banon ta ri circuncisión chique,† Riya' nuben chique chi majun quimac yerutz'et ruma xquicukuba' quic'u'x riq'ui. 31 Riyoj ri kacukuban chic kac'u'x riq'ui ri Jesús, ¿la nikaben cami chare ri ruley ri Moisés chi majun ruk'ij? Ma que ta ri'. Ruma riyoj ri kaniman chic ri Jesús, yoj c'a riyoj ri' ri can c'o rejkalen ri ley chkawech.‡
* 3:3 He. 4.2. † 3:3 Nm. 23.19. ‡ 3:4 Job 40.8. § 3:6 Gn. 18.25; Sal. 9.8. * 3:8 Ro. 5.20; 6.1, 15; Jud. 4. † 3:9 Ga. 3.22. ‡ 3:10 Sal. 14.1. § 3:13 Sal. 5.9; Jer. 5.16; Mt. 23.27, 28. * 3:14 Sal. 10.7. † 3:15 Pr. 1.16. ‡ 3:18 Gn. 20.11; Sal. 36.1; Lc. 23.40. § 3:20 Ro. 7.7. * 3:22 Col. 3.11. † 3:23 Ga. 3.22. ‡ 3:24 Ef. 2.8. § 3:27 1 Co. 1.29. * 3:28 Ga. 2.16. † 3:30 Ro. 10.12; Ga. 3.8. ‡ 3:31 Sal. 119.127; Mt. 5.17.