5
Wi can kacukuban kac'u'x riq'ui ri Jesucristo, yojch'acon chrij ri etzelal riche (rixin) re ruwach'ulef
1 Xabachique winek ri niniman chi ri Jesús yari' ri Cristo* ri takon pe ruma ri Dios, yari' ri ruc'uan chic ri c'ac'ac' alaxic.† Y tek c'o jun ri sibilaj nrajo' jun tata'aj, can yerajo' c'a chuka' ri ye ralc'ual ri tata'aj ri'. 2 Y riq'ui ri' ketaman, wi can nikajo' ri Dios, y yekaben ri nubij ri rupixa', can yekajo' wi c'a ri ye ralc'ual chic Riya'. 3 Y wi can nikajo' ri Dios, can yekaben ri nubij.‡ Y ri nubij chake, majun ruc'ayewal nikana' chare chi nikaben.§ 4 Xabachique winek ri can ruc'uan ri c'ac'ac' alaxic riq'ui ri Dios nich'acon chrij ronojel ri etzelal riche (rixin) re ruwach'ulef.* Y yojch'acon ruma kacukuban chic kac'u'x riq'ui ri Jesucristo. 5 ¿Achique c'a winek ri nich'acon† chrij ri etzelal riche (rixin) re ruwach'ulef? Ya c'a ri can runiman chi ri Jesús can Ruc'ajol wi ri Dios.
Ri nuk'alajsaj ri Lok'olaj Espíritu chrij ri Jesucristo
6 Ri Jesucristo xpe wawe' chuwech re ruwach'ulef; riq'ui ya' xban wi bautizar; xcom chuwech ri cruz y xbiyin ri ruquiq'uel.‡ Ma xu (xe) ta wi xban bautizar, xa can xbiyin c'a chuka' ri ruquiq'uel. Y re' can ya ri Lok'olaj Espíritu ri nik'alajsan chkawech, ruma ri Lok'olaj Espíritu can xu (xe) wi ri kitzij nubij.§ 7 Ruma ri chila' chicaj yec'o c'a oxi' ri yek'alajsan riche (rixin) ri Jesucristo, y ri ye oxi' ri' ya ri Tata'ixel, ri Jesucristo mismo ri nibix Ch'abel* chare y ri Lok'olaj Espíritu. Y re ye oxi' re' xa ye jun.† 8 Y chuka' wawe' chuwech re ruwach'ulef yec'o oxi' ri yek'alajsan riche (rixin) ri Jesucristo: Ri Lok'olaj Espíritu, ri ya' riche (rixin) chi xban bautizar, y ri ruquiq'uel Riya' mismo ri xtix chuwech ri cruz. Re ye oxi' re' junan ri niquik'alajsaj chkawech, chi ri Jesucristo can kitzij wi chi Ruc'ajol ri Dios. 9 Riyoj can nikanimaj y nikacukuba' kac'u'x riq'ui ri niquibij ri winek chake. ¿C'a ta c'a ri nubij ri Dios chi man ta nikanimaj y man ta nikacukuba' kac'u'x riq'ui?‡ Ruma Riya' can ya c'a ri ch'abel ri nich'o chrij ri Ruc'ajol re ntajin nubij chake. 10 Ri niniman riche (rixin) ri Ruc'ajol ri Dios, ri ránima nubij chare chi kitzij ri nubij ri Dios chrij ri Ruc'ajol.§ Yac'a ri winek ri ma nunimaj ta ri Dios, xa nuben chi ma kitzij ta ri nubij ri Dios, ruma ma nunimaj ta ri nubij chrij ri Ruc'ajol. 11 Yac'are' ri nuk'alajsaj ri Dios, chi ruya'on chic ri kac'aslen riche (rixin) xtibe k'ij xtibe sek, y re c'aslen re' riq'ui c'a ri Ruc'ajol nikil wi.* 12 Y ri ruc'ulun chic ri Ruc'ajol ri Dios pa ránima,† c'o chic ri ruc'aslen‡ riche (rixin) xtibe k'ij xtibe sek. Yac'a ri winek ri ma ruc'ulun ta ri Ruc'ajol ri Dios pa ránima, majun ruc'aslen riche (rixin) xtibe k'ij xtibe sek.
Rajawaxic chi nawetamaj wi kas kitzij chi c'o ri c'aslen riche (rixin) xtibe k'ij xtibe sek awuq'ui
13 Riyin ntz'ibaj c'a ronojel re' chiwe riyix ri yixniman pa rubi' ri Ruc'ajol ri Dios, riche (rixin) chi niwetamaj chi c'o chic ic'aslen§ riche (rixin) xtibe k'ij xtibe sek y riche (rixin) chi nicuke' ic'u'x riq'ui ri Ruc'ajol ri Dios.
14 Y riyoj can cukul kac'u'x riq'ui ri Dios* chi wi c'o nikac'utuj chare, y wi can achi'el ri ruraybel Riya' ri nikac'utuj,† Riya' can yojrac'axaj wi. 15 Y wi ketaman chi ri Dios nrac'axaj ri nikac'utuj chare, ketaman chuka' chi nuya' wi pe ri nikac'utuj chare.
16 Wi c'o jun kach'alal xatz'et chi nimacun, y ri mac ri nuben ri kach'alal ma riche (rixin) ta chi nibe pa camic, tac'utuj chare ri Dios‡ chi nuya' ta jun utzilaj c'aslen chare. Y re' xaxu (xaxe wi) pa ruwi' ri kach'alal ri nuben jun mac ri ma riche (rixin) ta chi nibe pa camic.§ C'o mac can riche (rixin) yaruc'uaj pa camic, y re' ma nbij ta chi tic'utuj* utzil pa ruwi'. 17 Ronojel ri yekaben ri ma ye choj ta, ye mac.† Pero c'o mac ri ma nuc'uan ta pa camic.
18 Y riyoj ketaman chi xabachique winek ri ruc'uan ri c'ac'ac' alaxic riq'ui ri Dios, ruya'on chic ca rubanic ri mac.‡ Ruma ri Ralc'ual ri Dios can nuchajij wi ri winek ri'. Y ri itzel winek majun nicowin nuben chare.
19 Ketaman chuka' chi yoj riche (rixin) chic ri Dios. Yec'a ri winek ri xa riq'ui re ruwach'ulef quicukuban wi quic'u'x, c'a yec'o na pa ruk'a' ri itzel winek.
20 Y ketaman chuka' chi xoc'ulun yan ka ri Ruc'ajol ri Dios chuwech re ruwach'ulef. Riya' xuya' na'oj chake§ riche (rixin) chi xketamaj ruwech ri kitzij Dios.* Y wacami riyoj xa jun chic kabanon riq'ui ri Dios, ruma can jun chic kabanon riq'ui ri Jesucristo ri Ruc'ajol. Riya' can kitzij Dios wi, y riq'ui Riya' petenak wi ri c'aslen riche (rixin) xtibe k'ij xtibe sek. 21 Riyix ri can yix achi'el tak walc'ual, tibana' cuenta iwi' chiquiwech ri dios† ri xa ye banon cuma ri winek. Amén.
* 5:1 Mt. 16.16; Jn. 1.12; 1 Jn. 2.22, 23. † 5:1 1 Jn. 3.9. ‡ 5:3 Jn. 14.15; 2 Jn. 6. § 5:3 Mt. 11.30. * 5:4 Jn. 16.33. † 5:5 1 Co. 15.57. ‡ 5:6 Jn. 19.34. § 5:6 Jn. 15.26. * 5:7 Jn. 1.1. † 5:7 Dt. 6.4; 1 Co. 12.4-6. ‡ 5:9 Jn. 8.17, 18. § 5:10 Jn. 3.33. * 5:11 Jn. 1.4. † 5:12 1 Jn. 2.23, 24. ‡ 5:12 Jn. 5.24. § 5:13 Jn. 20.31; 1 Jn. 1.1, 2. * 5:14 1 Jn. 3.21. † 5:14 Stg. 4.3. ‡ 5:16 Job 42.8. § 5:16 Mt. 12.31; Mr. 3.29; Lc. 12.10. * 5:16 Jer. 7.16; 14.11. † 5:17 1 Jn. 3.4. ‡ 5:18 1 Jn. 3.9. § 5:20 Lc. 24.45. * 5:20 Jn. 17.3. † 5:21 1 Co. 10.14.