2
1 Y ruma chi riyix ichapon el ri c'ac'ac' c'aslen, rumari' tiya' c'a ca ronojel ruwech etzelal.* Ma que'ik'ol ta chic ri winek. Y wi ca'i' ipalej xiben tek rubanon ca, tiya' c'a ca rubanic. Man c'a itzel ta tina' chare jun winek ri utz c'o. Ni man c'a que'ibila' ta tzij chiquij† nic'aj chic winek xaxu (xaxe wi) riche (rixin) chi nikasaj quik'ij. 2 Riyix can tibana' c'a achi'el niquiben ri tak ac'ala'‡ ri c'a calaxic, can niquirayij ri quitz'un, y riq'ui ri' yeq'uiy. Y queri' chuka' riyix, can tirayij niwac'axaj y nisiq'uij ri kitzij ruch'abel ri Dios ri majun k'oloj ruc'uan riche (rixin) chi queri' yixq'uiy y niwil colotajic. 3 Ruma riyix can iwetaman chic c'a chi sibilaj utz ránima ri Ajaf.§
Ri Cristo achi'el jun abej pero c'o ruc'aslen
4 Y rumac'ari' can quixjel apo riq'ui ri Jesucristo, ri can achi'el jun abej pero c'o ruc'aslen. Riya' ma xucusex ta cuma ri achi'a', ruma xa xquetzelaj. Xa xquiben achi'el ri niquiben ri achi'a' ri ye aj banoy tak jay, tek ma utz ta niquitz'et chare jun abej, niquiya' ca. Y queri' xquiben riq'ui Riya'. Yac'a chuwech ri Dios, ri Jesucristo can cha'on wi, y c'o rejkalen. 5 Y ruma yixc'o chic riq'ui ri Jesucristo, riyix chuka' yix achi'el abej pero c'o ic'aslen, ri yixucusex riche (rixin) chi yixoc rachoch* ri Lok'olaj Espíritu. Y can yix lok'olaj tak sacerdotes,† riche (rixin) chi nitzuj (nisuj) ri ic'aslen‡ riyix mismo chare ri Dios. Y Riya' can xquixruc'ul c'a ruma can yix riche (rixin) chic ri Jesucristo. 6 Ruma chupan ri ruch'abel ri Dios ri tz'iban ca, nubij:
Riyin xtinya' c'a jun achi'el Abej ri pa tinamit Sion. Y re achi'el Abej re' can cha'on wi. Can c'o wi rejkalen, y can xtic'atzin wi chare ri xquina riche (rixin) ri jay, riche (rixin) chi ma nitzak ta.§
Y ri winek ri xqueniman riche (rixin) Riya', majun achique ruma xqueq'uixbitej.
Queri' nubij chupan ri tz'ibatal ca.
7 Rumari' riyix ri ninimaj Riya', can c'o wi rejkalen chiwech. Yac'a ri winek ri ma niquinimaj ta, niquiben c'a achi'el ri tz'ibatal chupan ri ruch'abel ri Dios, tek nubij:
C'o c'a jun abej ri ma xka ta chiquiwech chi xquicusaj ri nic'aj aj banoy tak jay.
Pero re abej re' can c'o wi xucusan chare ri xquina riche (rixin) ri jay, riche (rixin) chi ri jay ri' ma nitzak ta.*
8 Y chupan ri ruch'abel ri Dios, ri tz'ibatal ca, nubij chuka':
Yec'o c'a q'uiy winek ri xa xtiquipaxij qui' chuwech ri achi'el Abej ri' y xquetzak.†
Queri' nubij ri tz'ibatal ca.
Quec'ari' xtiquic'ulwachij ri winek ri', ruma can ma niquinimaj ta ri nubij ri ruch'abel ri Dios. Y chuka' can queri' rubin ri Dios chi xtiquic'ulwachij.
Ri can ye riche (rixin) wi ri Dios
9 Yac'a riyix can yix jumoc winek ri can riy cha'on‡ chic, y yix sacerdotes riche (rixin) ri nimalaj Dios. Y riyix chuka' can yix jun lok'olaj tinamit, y can banon chiwe chi yix oconek rutinamit ri Dios. Queri' rubanon ri Dios chiwe ruma nrajo' chi nitzijoj chi Riya' sibilaj utz iwuq'ui. Y ya Riya' ri xelesan pe iwuche (iwixin) chupan ri k'eku'm y xixruya' chupan ri lok'olaj sakil ri c'o riq'ui Riya'. 10 Y tek rubanon ca, ma yix ta rutinamit ri Dios. Yac'a re wacami, can yix rutinamit chic.§ Y tek rubanon ca chuka', majun ri xjoyowan ta iwech. Yac'a re wacami ri Dios can rujoyowan chic iwech.
Tibana' c'a achi'el ri nrajo' ri Dios
11 Riyix wach'alal ri sibilaj yixinwajo', nc'utuj c'a jun utzil chiwe. Riyix, ruma chi ma yix riche (rixin) ta re ruwach'ulef y xa yix k'axel el chuwech, rumari' ma tiya' ta k'ij chi niben ri itzel ri nurayij* ri ich'acul. Ruma xa ya ri itzel ri nurayij ri ich'acul, xa yari' ri nutij ruk'ij riche (rixin) chi nrajo' nuch'ec ri iwánima. 12 Y can tic'uaj jun c'aslen utz† chiquicojol ri winek ri ma quetaman ta ruwech ri Dios. Riche (rixin) chi queri' astape' niquimol pe tzij chiwij y niquibij chi ma utz ta ri ic'aslen, pero tek ri winek ri' xtiquitz'et chi xa utz ri ye'ibanala',‡ xtiquiya' c'a ruk'ij ruc'ojlen ri Dios, tek xtapon ri k'ij tek ri Dios xtorubij chake ronojel ri ye kabanon.
13 Y chi'iwonojel tinimaj c'a quitzij quinojel ri aj k'atbel tak tzij ri yec'o,§ ruma ri Ajaf queri' nrajo' chi niben. Tinimaj c'a rutzij ri aj k'atbel tzij ri nibix rey chare, ruma ya riya' ri aj k'atbel tzij ri c'o más ruk'ij. 14 Y tinimaj c'a chuka' quitzij ri nic'aj chic aj k'atbel tak tzij ri ye ya'on chicojol ruma ri rey. Ruma ye riye' ri ye ya'on riche (rixin) chi niquic'ajsaj quiwech ri winek ri ye banoy riche (rixin) ri etzelal* y riche (rixin) chuka' chi niquiya' quik'ij ri winek ri yebano ri utz. 15 Quec'ari' tibana' ruma can ruraybel ri Dios chi riyix ya ta ri utz ri nibanala', y riq'ui ri', niben chique ri winek ri majun quetaman chrij ri Dios y ma yech'obon ta jabel, chi majun yecowin niquibij chiwij.
16 Riyix yix totajnek chic,† pero ma riche (rixin) ta chi niben ri etzelal, ma que ta ri'. Ruma xa can yix rusamajel chic ri Dios, riche (rixin) chi niben ri nrajo' Riya'. 17 Tiya' quik'ij quinojel ri winek. Tiwajowala' iwi' chi'iwonojel riyix ri iniman chic ri Jesucristo. Tixibij c'a iwi' yixmacun chuwech ri Dios. Tiya' c'a ruk'ij ri aj k'atbel tzij ri nibix rey chare.
18 Y riyix mozos, can tich'utinirisaj c'a iwi' y tinimaj quitzij ri ipatrón.‡ Y wi jabel quina'oj iwuq'ui, can tinimaj c'a quitzij. Y wi xa itzel quina'oj iwuq'ui, chuka' can tinimaj c'a quitzij. 19 Ruma wi riyix yixka pa jun tijoj pokonal§ y xa majun imac ibanon, y wi ruma chi iya'on ri Dios pan iwánima tek nicoch' runojel ri', ri' can nika wi chuwech ri Dios. 20 Pero wi yixch'ay xa ruma can c'o imac xiben, majun ik'ij xtic'ul astape' can xticoch'. Pero wi riyix nic'ulwachij jun tijoj pokonal ruma jun utz ri xiben,* y nicoch', ri' can nika wi chuwech ri Dios. 21 Ruma can riche (rixin) wi chi niben queri' tek xixsiq'uix (xixoyox) ruma ri Dios. Ruma ri Cristo xutij chuka' pokon kuma riyoj.† Y riq'ui ri' xuc'ut ca chkawech chi tikacoch'o' ri tijoj pokonal‡ achi'el ri xuben Riya'. 22 Ri Cristo can majun bey xuben ta jun mac.§ Y chuka' majun bey xucusaj ta jun tzij riche (rixin) chi xuk'ol jun winek. 23 Riya' tek xebix pokon tak ch'abel chare cuma ri winek,* ma xutzolij ta ruq'uexel riq'ui pokon tak ch'abel. Y tek c'o xban chare, majun xubij ta ránima chi nuya' ruq'uexel chique. Xa pa ruk'a' ri Dios xuya' wi ronojel ri xquiben ri winek chare. Ruma ri Dios choj nik'ato tzij. 24 Y ya c'a ri Cristo xuc'uan ri kamac† tek xcom chuwech ri crusin che', riche (rixin) chi xuben chake riyoj chi xojcom yan chuwech ri mac, riche (rixin) chi nikac'uaj jun c'aslen choj. Ruma yac'a Riya' ri xcom y xsocotej riche (rixin) chi xchojmir ri kac'aslen. 25 Ruma riyix tek rubanon ca, yix achi'el tak carne'l, ri ye sachnek ca.‡ Yac'a re wacami tzolijnek chic pe ic'u'x riq'ui ri Cristo. Y ya Riya' ri Kaj Yuk' y nuchajij ri kánima.§
* 2:1 Ef. 4.31. † 2:1 Stg. 4.11. ‡ 2:2 Mt. 18.3. § 2:3 Lc. 6.35. * 2:5 Ef. 2.21, 22. † 2:5 Is. 66.21. ‡ 2:5 Os. 14.2. § 2:6 Is. 28.16. * 2:7 Sal. 118.22. † 2:8 Is. 8.14; Ro. 9.32. ‡ 2:9 Dt. 10.15. § 2:10 Os. 2.23; Ro. 9.25, 26. * 2:11 Stg. 4.1. † 2:12 Fil. 2.15. ‡ 2:12 1 P. 3.16. § 2:13 Mt. 22.21; Ro. 13.1. * 2:14 Ro. 13.4. † 2:16 1 Co. 7.22; Ga. 5.1. ‡ 2:18 Ef. 6.5. § 2:19 Mt. 5.10. * 2:20 1 P. 3.14. † 2:21 1 P. 3.18. ‡ 2:21 Hch. 14.22. § 2:22 Is. 8.46; 53.9. * 2:23 Is. 53.7. † 2:24 Is. 53.5. ‡ 2:25 Ez. 34.6. § 2:25 Ez. 37.24; Jn. 10.11.