3
Ri rubanic ri quic'aslen ri ye ralc'ual chic ri Dios
1 Can tich'obo' c'a chi utz ri nimalaj ajowabel ri c'o riq'ui ri Dios Tata'ixel, ruma sibilaj yojrajo', y rumari' tek kabini'an chi yoj ralc'ual* ri Dios. Rumac'ari' ri winek ri xa riq'ui re ruwach'ulef quicukuban wi quic'u'x, ma quetaman ta kawech chi yoj ralc'ual chic ri Dios, ruma riye' ma quetaman ta ruwech ri Dios. 2 Wach'alal ri sibilaj yixinwajo', wacami yoj ralc'ual chic ri Dios. Xa yac'a chi ma jane nik'alajin ta ri kas mero kabanic ri xtibekabana' re chkawech apo, pero ketaman chi tek xtipe chic jun bey ri Jesucristo, can xkoj-oc achi'el Riya',† tek xtikatz'et‡ achique rubanic Riya'. 3 Y quinojel ri can coyoben ri k'ij ri', quichapon niquiben ch'ajch'oj§ chare ri quic'aslen. Ruma ri Jesucristo can ch'ajch'oj wi.
4 Quinojel ri yemacun, ma niquinimaj ta ri nubij ri ruley ri Dios. Ruma can mac wi ri' tek nixalk'otix ri ruley ri Dios.* 5 Y riyix iwetaman chi ri Jesucristo xpe riche (rixin) chi xorelesaj ri kamac,† y Riya' ma aj mac ta. 6 Y quinojel ri xa jun chic quibanon riq'ui ri Cristo, ma yemacun ta chic. Pero wi c'a yemacun na, can nik'alajin chi ma quitz'eton ta ni ma quetaman ta ruwech ri Jesucristo.‡ 7 Riyix ri can yix achi'el tak walc'ual, man c'a quixk'olotej ta. Ri winek ri ruc'uan jun c'aslen choj, can choj wi, achi'el ri Jesucristo chi can choj wi. 8 Pero achique c'a ri c'a nika na chuwech nuben ri mac, xa can c'a riche (rixin) na ri itzel winek.§ Ruma ri itzel winek can pa rutiquiribel ruchapon pe nimacun. Y xa rumac'ari' tek xpe ri Ruc'ajol ri Dios, riche (rixin) chi xuyoj ri rusamaj ri itzel winek.*
9 Quinojel ri ye alaxnek chic riq'ui ri Dios, quiya'on chic ca rubanic ri mac,† ruma ri Dios xuya' jun c'aslen chare ri can achi'el ri ruc'aslen Riya' y xujel ri runa'oj. Y ruma chi ri c'aslen ri c'o riq'ui ri winek ri' can riq'ui ri Dios petenak wi, nuben c'a chare chi ma nimacun ta chic. 10 Y can nik'alajin wi c'a ri ye ralc'ual ri Dios. Y nik'alajin chuka' ri ye ralc'ual ri itzel winek. Xabachique winek ri ma ruc'uan ta jun c'aslen choj y ma yerajo' ta ri kach'alal, yari' ri ma riche (rixin) ta ri Dios.
11 Ruma re ch'abel re' can iwac'axan wi pe pa rutiquiribel tek xinimaj ri Jesucristo, ch'abel ri nubij chi can tikajo' ki'.‡ 12 Y man c'a tikaben ta achi'el xuben ri Caín ojer ca. Riya' can riche (rixin) wi ri itzel winek, y xucamisaj ri ruchak'.§ ¿Y achique c'a ruma xucamisaj? Ruma ri yeruben ri ruchak' ye choj. Y ri yeruben riya' xa ye itzel.
13 Wach'alal, wi yixetzelex* cuma ri winek ri xa riq'ui re ruwach'ulef quicukuban wi quic'u'x, man c'a tisach ta ic'u'x. 14 Riyoj can yoj elenak chic pe chupan ri camic, riche (rixin) chi xojk'ax chupan ri c'aslen,† ketaman chi queri' ruma can nikajo' chic ki' chikach'alal ki'. Yac'a ri ma nrajo' ta ri rach'alal, can c'a caminek na chupan ri rumac. 15 Ruma xabachique ri netzelan ri rach'alal,‡ ri winek ri' can achi'el jun camisanel.§ Y riyix iwetaman chi majun c'a jun camisanel ri c'o ta ri c'aslen riche (rixin) xtibe k'ij xtibe sek riq'ui. 16 Ri Jesucristo ma xupokonaj ta xuya' ri ruc'aslen kuma riyoj.* Y riq'ui ri' xuc'ut chkawech achique ri' ri ajowabel y riyoj chuka' nic'atzin chi ma nikapokonaj ta nikaya' ki' pa camic cuma ri kach'alal, wi can nic'atzin. 17 Yac'a wi c'o jun ri can c'o ronojel riq'ui ri nic'atzin chare, y nutz'et jun kach'alal ri majun ruway,† o majun rutziak, y can ma nubij ta ri ránima chi nuto', can nik'alajin chi majun ajowabel riche (rixin) ri Dios riq'ui. 18 Riyix ri can yix achi'el tak walc'ual, quekajo' quinojel pero ma xaxu (xaxe) ta wi riq'ui ri kach'abel. Xa can quekato' chuka' riq'ui ronojel kánima‡ y ma riq'ui ta ca'i' kapalej.
19 Y wi yekajo' quinojel, niketamaj c'a chi yoj riche (rixin) ri kitzij,§ y re' nucukuba' ka kac'u'x chuwech ri Dios. 20 Y wi nikana' ka pa kánima* chi c'o mac kabanon, ri Dios can retaman wi, ruma ri Dios más nim que chuwech ri kánima. Ruma Riya' can retaman ronojel. 21 Wach'alal ri sibilaj yixinwajo', wi nikana' ka pa kánima chi majun kamac chuwech ri Dios, can majun c'a xibinri'il kiq'ui riche (rixin) chi yojapon apo chuwech.† 22 Tek nikaben c'a orar, Riya' nuya' chake ronojel ri nikac'utuj chare‡ ruma yekanimaj ri rupixa', y chuka' nikaben ri yeka chuwech. 23 Y ri rupixa' Riya' ya ri tikanimaj§ ri rubi' ri Jesucristo ri Ruc'ajol, y tikajo' ki' achi'el ri rubin ca chake chi tikabana'. 24 Ri nibano ri nubij ri rupixa' ri Dios, xa can jun chic quibanon riq'ui ri Dios.* Y chuka' ri Dios can c'o chic pa ránima riya'. Y riyoj ketaman chi can c'o chic Riya' pa kánima, ruma c'o ri Lok'olaj Espíritu† ri ruya'on chake.
* 3:1 Jn. 1.12. † 3:2 Sal. 17.15. ‡ 3:2 Job 19.26; Sal. 16.11; Mt. 5.8. § 3:3 2 Co. 7.1. * 3:4 Ro. 4.15; 1 Jn. 5.17. † 3:5 Is. 53.5; Mt. 1.21; 2 Co. 5.21; He. 1.3. ‡ 3:6 3 Jn. 11. § 3:8 Mt. 13.38; Jn. 8.44. * 3:8 Gn. 3.15. † 3:9 1 Jn. 5.18. ‡ 3:11 Jn. 13.34, 35; 15.12; Ef. 5.2. § 3:12 Gn. 4.8. * 3:13 Jn. 15.18, 19. † 3:14 Jn. 5.24. ‡ 3:15 1 Jn. 4.20. § 3:15 Mt. 5.21, 22; Ga. 5.21; Ap. 21.8. * 3:16 Jn. 3.16; Ro. 5.8; Ef. 5.2, 25. † 3:17 Dt. 15.7; Lc. 3.11. ‡ 3:18 Ro. 12.9. § 3:19 Jn. 18.37. * 3:20 1 Co. 4.4; 11.28. † 3:21 Job 22.26; He. 10.22. ‡ 3:22 Mt. 21.22; Mr. 11.24; Jn. 14.13. § 3:23 Jn. 6.29. * 3:24 Jn. 17.21. † 3:24 Ro. 8.9.